Un bărbat din Grecia s-a prezentat, ieri, la Vama Giurgiu, la volanul unui automobil Mercedes-Benz, pentru a efectua formalitățile de trecere a frontierei.

Cu ocazia verificărilor suplimentare, poliţiştii de frontieră au constatat că modelul Mercedes-Benz pe care cetățeanul grec de 40 de ani îl conducea, în valoare de 50.000 de euro, figura în bazele de date ca fiind bun căutat pentru confiscare. Mai mult, alertă era introdusă în sistem de către de autorităţile din Belgia chiar în aceeași zi, informează Poliția de Frontieră.

Cetăţeanul grec a declarat că a achiziționat autoturismul din Grecia și nu avea cunoştinţă despre faptul că acesta ar fi fost căutat de autorităţi.

Poliţiştii de frontieră efectuează cercetări sub aspectul săvârşirii infracţiunii de tăinuire în acest caz, iar autoturismul, în valoare de 50.000 de euro, a fost indisponibilizat la sediul S.T. P.F Giurgiu până la finalizarea cercetărilor.

Editor web: Vlad Mironescu